אירית ר. קופר

ביוגרפיה

אירית ר. קופר נולדה בשם אירקה קופרהאנט וכונתה גם  איטה או איטל'ה. בתעודת לידה שהשיגה מכומר פולני נקראה בולסלבה קובלצ'יק. בין השנים 1935–1938 למדה בבית ספר עממי כיתות א'-ג'. היו לה שלוש אחיות, משפחתה נספתה בתקופת השואה, והיא היחידה ששרדה. ב 13 בספטמבר 1939, נכנסו הגרמנים לעיר.  בשנת 1940 קיבלו היהודים הוראה להיכנס לגטו. בתחילה היה הגטו פתוח ללא גדר וחומה. אמה זיסל הייתה נושאת סחורה על הגב, ומוכרת בכפרים בסביבה או בשוק. האחות הגדולה ולפעמים גם אירקה, היו יוצאות עם האם לכפרים. 
באביב 1942 אמה של אירקה העבירה אותה מהגטו לאיכר פולני בהבטיחה לבוא בסתיו ולקחתה הביתה. האם לא חזרה. אירקה לא ידעה על חיסול הגטו ב(אוגוסט 1942), היא נשארה בכפר והפולנים לא סיפרו לה. היא הייתה רועת צאן בכפר. בכפר נודע שהיא יהודייה, והמשפחה גירשה אותה. 
אירקה נדדה בין הכפרים, לימדה את עצמה להתפלל כמו הנוצרים, עד שהגיעה  למנזר איגנצוב (7.5 ק"מ מהעיר מינסק-מזובייצקי). במנזר היא נשארה עד תום המלחמה בזהות הבדויה שהשיגה בתקופת נדודיה.
בתום המלחמה נקלטה אירקה בבית היתומים הלנובק שבלודז' שם התארגנה קבוצה לקיבוץ מעפילים, משם עברה עם הקבוצה למחנה העקורים פלדפינג שבגרמניה ליד מינכן. במחנה העקורים אורגנה קבוצה גדולה של בני-נוער לעלייה לארץ שהפליגה מנמל מרסיי באוניית המעפילים יגור כשעל סיפונה 754 עקורים מאירופה, רבים מהם בני-נוער. האונייה נתפסה על ידי הבריטים  והמעפילים  גורשו למחנות המעצר בקפריסין - שם שהו שלושה חודשים. לאחר מכן  קיבלו הנערים והנערות אישור כניסה לארץ-ישראל ובהגיעם לנמל חיפה בשנת 1946 נשלחו לשבועיים למחנה המעצר בעתלית.
קבוצת עליית הנוער ואירית קופר בתוכה יצאה לקיבוץ דן. שם חזרה לרעות את הצאן. בשנת 1948 התגייסה לצה"ל. לאחר שחזרה  לקיבוץ אך מאחר שלא אשרו לה יציאה ללימודים עזבה את הקיבוץ בחוסר כול (קורותיה וקשייה בתקופה זו מסופרים בספר בשם "תרמיל וזוג נעליים"),
בין השנים 1952 - 1953  למדה הוראה בסמינר למורים בכפר הנוער בן שמן בתקופת ניהולו של אריה סימון. לאחר מכן הקימה משפחה עם בעלה מארק רומנו והם קבעו את ביתם בהרצליה. בשנים 1971 - 1975 למדה וסיימה תואר ראשון בספרות עברית והיסטוריה של עם ישראל מטעם האוניברסיטה העברית בירושלים. במשך שלושים שנה עבדה כמורה ברמת-השרון ובהרצליה. בשנת 1980 פרשה מן ההוראה.
משנת 1977 הוציאה לאור ופרסמה 25 ספרים. רובם לבני נוער וכמה מהם רומנים למבוגרים. אירית רואה ייעוד בכתיבה והעברת הסיפור לדורות הבאים. זו גם הסיבה שבאותן שנים החלה למסור עדות בבתי-ספר ובמכונים העוסקים בתקופת השואה. רוב שעותיה מוקדשות לכתיבה ומסירת עדות.

רשימת הספרים

בקצה היער, הוצאת הקיבוץ המאוחד, תשל"ז. (ספר ראשון, עלילתי - מבוסס על האוטוביוגרפיה האישית בתקופת הילדות בשואה)
כחלוף הכל, הוצאת הקיבוץ המאוחד, תש"מ. (מה קורה לנערה שיוצאת מן המנזר עם סיום המלחמה, מה עושה נערה לבד בתום מלחמת העולם השנייה)
בטרם יבוא האביב, הוצאת הקיבוץ המאוחד 1990. (חיי הילדים בגטו לפני המלחמה דרך עיניה של ילדה בתחילת התבגרותה)
שער עלייה, עם עובד, תשנ"א 1990. (הקליטה בארץ: התמודדות עם זיכרונות העבר הקשים מחד ועם המציאות הארצישראלית החדשה מאידך.)
התזכריני קריסטינה? ספרית פועלים, תשנ"ד 1994 (אחרי שנים מתגשם החלום וחברות הילדות נפגשות, אך המציאות אכזרית ביותר....)
אל אותם הכפרים, ידיעות ספרים : ספרי חמד, 1997. ( יומן מסע אנושי מרגש ומפתיע אל אותם הכפרים... מסע של סגירת מעגלים במחוזות הילדות...)
אמא, תגידי: זה נכון? דני ספרים, 1998. ( קורות חייה ולבטיה: של הסופרת כיצד להעביר לבנותיה את סיפור חייה. הדור השני איך הוא מבין את הסיפור.)
שלום, יוסל'ה!, דני ספרים, 1998. (ספר מותח ומרגש, המוקדש לילד שהיה שותף לנדודיה של אירית בזמן מלחמת העולם השנייה)
בלילות שבת, תל אביב : ידיעות ספרים : ספרי חמד, 2000. (רומן למבוגרים - קבוצת חברים פליטי שואה, נוהגת להיפגש מדי יום שישי בערב...)
נעלה בכל הדרכים, דני ספרים, 2000. ( סיפור מסע, אודיסאה, של נערה יהודייה מלאת חיים ורגשנית, אריקה שמה, החוזרת ליהדותה ועושה דרך חשאית ומלאת חתחתים לארץ ישראל בחבורת נערים ונערות, שכולם יתומים כמוה).
את כועסת עליי?, : אסטרולוג, 2001
החצר שלי, אסטרולוג, 2003
הכול בגלל המלחמה, דני ספרים, 2004
תרמיל וזוג נעליים, אסטרולוג, 2004. (צעירה בת עשרים, עוזבת את הקיבוץ שבו נקלטה בילדותה אחרי השואה ונוסעת לתל אביב, ועמה רק תרמיל וזוג נעליים)
נשיט סירות נייר, הוצאת כרמל, תשס"ו 2005
בטרם בוא המבול, כרמל, תשס"ח 2008
למחרת היום, כרמל, תש"ע 2010
טנגו באחד במאי, כרמל, תשע"ב 2011
בין עצי היער,: דני ספרים, 2012
13 סיפורים, כרמל, תשע"ג 2013
לאור היום, :כרמל, תשע"ד 2013
סוף קיץ, ספרי מקור, 2014
המחבוא, ספרי מקור, 2014.
בסתיו אשוב הביתה, : כרמל, תשע"ה 2015
חיי סבתא שלי, בהוצאה עצמית, תשע"ה 2015 מוקדש לנכדים.